《送亲上人乞食三首 其二》
宋代·释德洪

虽应锋机，不是语句。鸭寒下水，鸡寒上树。不妨办众，推究自己。

一手摸鱼，一手戽水。推开三玄玉锁，揩拭同真十智。

要知天下南台，口含三十六齿。夜归候门立地笑，眼脑痴憨肚里峭。

缘来点铁成金法，白揣与人人不要。

作者简介：年十四，父母双亡，依三峰靘禅师为童子。哲宗元祐四年（1089），试经於东京天王寺，冒惠洪名得度为僧。四年后南归，依真净禅师於庐山归宗寺，随真净迁洪州石门。二十九岁始，游方东吴、衡山、金陵等地，住金陵清凉寺。冒名剃度事发，入狱一年，勒令返俗。后至东京，入丞相张商英、枢密郭天信门下，再得度，赐名宝觉圆明禅师。徽宗政和元年（1111），张、郭贬黜，亦受牵连，发配朱崖军（今海南三亚）。三年，得释。四年，返筠州，馆於荷塘寺。后又被诬以张怀素党系南昌狱百馀日，遇赦，归湘上南台。高宗建炎二年卒，年五十八。